text: РЕГЛАМЕНТ (ЕС) № 835/2012 НА КОМИСИЯТА
  от 18 септември 2012 година
  за изменение на Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH) по отношение на приложение XVII (кадмий)
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (1), и по-специално член 131 от него,
  като има предвид, че:
  (1)
  С Регламент (ЕС) № 494/2011 на Комисията от 20 май 2011 г. за изменение на Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH) по отношение на приложение XVII (кадмий) (2) бе изменено приложното поле на ограничението за кадмий и кадмиеви съединения, като бяха въведени разпоредби, приложими за прътите за запояване и бижутата в съответствие с оценката на рисковете и стратегиите за тяхното ограничаване при кадмий и кадмиев оксид (3).
  (2)
  Освен това с Регламент (ЕС) № 494/2011 допълнително беше разширен обхватът на съществуващото ограничение за използване на кадмий и кадмиеви съединения в синтетични органични полимери (пластмаса), като бяха включени всички видове пластмаса, като същевременно беше предвидено изключение за използването на рециклиран PVC, съдържащ кадмий, при производството на определени строителни продукти. Дерогацията бе предоставена, като бяха взети предвид обсъжданията на ad hoc заседанието на експерти относно дейностите по управление на риска съгласно Регламент (ЕО) № 1907/2006 и резултатите от проучването на социално-икономическото въздействие на евентуалното осъвременяване на ограниченията за пускане на пазара и употреба на кадмий в бижутерийните изделия, твърдите припои и PVC, публикувани през януари 2010 г. (4). Всички елементи, включени в обхвата на ограничението, бяха също така предмет на консултации с компетентните органи на държавите членки, отговарящи за прилагането на Регламент (ЕО) № 1907/2006, както и със заинтересованите страни.
  (3)
  След приемането на Регламент (ЕС) № 494/2011 Комисията бе уведомена за употреби на кадмиеви пигменти в определени видове пластмаси, ограничени за първи път с Регламент (ЕС) № 494/2011 в случаите, когато изглежда, че не съществуват подходящи алтернативи на използването на кадмиеви съединения и за които, поради изключителните обстоятелства, свързани с провеждането на ограничени консултации, сега е целесъобразно да се извърши допълнителна оценка.
  (4)
  В резолюцията на Съвета от 25 януари 1988 г. се призовава за цялостна стратегия за борба срещу замърсяването на околната среда с кадмий, включително специални мерки за ограничаване на употребата на кадмий и за насърчаване на разработването на допълнителни алтернативи на употребата на кадмий в пигменти, стабилизатори и покрития, като се настоява употребата на кадмий да се ограничи само до случаите, когато не съществуват подходящи алтернативи.
  (5)
  Комисията ще поиска от Европейската агенция по химикали, в съответствие с член 69 от Регламент (ЕО) № 1907/2006 (REACH), да изготви досие, съответстващо на изискванията на приложение XV, свързани с употребата на кадмий и кадмиеви съединения в тези видове пластмаса, които бяха ограничени за първи път с Регламент (ЕС) № 494/2011, като се вземе изцяло предвид резолюцията на Съвета от 25 януари 1988 г.
  (6)
  До приключването на процедурата по ограничаването, ограничението за използването на кадмий и неговите съединения следва да се ограничи до видовете пластмаса, изброени във вписването с номер 23 от приложение XVII преди приемането на Регламент (ЕС) № 494/2011.
  (7)
  От съображения за правна сигурност настоящият регламент следва да се прилага от 10 декември 2011 г.
  (8)
  Мерките, предвидени в настоящия регламент, са в съответствие със становището на комитета, създаден съгласно член 133 от Регламент (ЕО) № 1907/2006,
  ПРИЕ НАСТОЯЩИЯ РЕГЛАМЕНТ:
  Член 1
  Приложение XVII към Регламент (ЕО) № 1907/2006 се изменя в съответствие с приложението към настоящия регламент.
  Член 2
  Настоящият регламент влиза в сила в деня на публикуването му в Официален вестник на Европейския съюз.
  Прилага се от 10 декември 2011 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 18 септември 2012 година.